張建宗

張建宗，係香港政府前官員同公務員，效力近50年，曾經擔任勞工及福利局局長10年同政務司司長4年幾。

簡歷 
張建宗祖籍廣東惠州，喺1972年7月加入政府新聞主任職系，1979年9月轉職政務職系。佢喺多個政府部門做過嘢，包括前財政科、前民政署、前政務總署、前總督府、前工業署、前貿易署、前財政司辦公室、司法機構同埋中央政策組。

張建宗做過嘅重要職位包括：

副教育統籌司：1996年3月至1999年1月
 勞工處處長：1999年1月至2000年6月
 教育署署長：2000年6月至2002年6月
 經濟發展及勞工局常任秘書長：2002年7月至2007年3月

張建宗喺2007年3月到咗退休年齡，工會中人希望佢留任發展及勞工局常任秘書長，而香港工會聯合會立法會議員陳婉嫻更喺答問大會質詢曾蔭權，希望令張建宗留任，不過張建宗都係如期退休。但喺2007年6月，佢就出現喺候任勞工及福利局局長名單入面。

喺張建宗做咗勞工及福利局局長差唔多十年之後，2017年1月16號獲時任行政長官梁振英任命做政務司司長，接替辭職參選行政長官嘅林鄭月娥。張建宗發表就任聲明。林鄭月娥當選後，張建宗繼續留任林鄭月娥政府嘅政務司司長。

2021年6月23號，國務院根據行政長官林鄭月娥嘅提名同建議免去司長職務，同月25號公佈同生效，由保安局原局長李家超接任。張建宗發表離任聲明。佢卸任之後，喺香港大學社會科學學院做客席教授。

個人榮譽 
 官守太平紳士
 金紫荊星章
 大紫荊勳章
 非官守太平紳士

爭議言論
2019年10月17號，張建宗回應七二一元朗襲擊指大家要向前走，希望唔好再糾纏喺721事件，盡早回復平靜，隨即受到警隊批評。有部份差人發表聯署話張建宗唔代表佢。

2020年7月尾，當政府勒令全港食肆禁止堂食7日，畀記者問到禁堂食後，戶外工作人士點樣食飯時，佢以「如果你有寫字樓嘅，寫字樓食吖，依家好多同事都係買飯盒返寫字樓食飯；你話郊野公園得唔得呢？嗰啲我哋無限制佢。」同時亦呼籲市民避免造成環境污染。民主黨胡志偉響應呼籲，到飛鵝山用膳。佢批評張建宗嘅建議離地。另外，亦有市民認為港府無考慮到戶外工作人士嘅感受。

香港政務司司長
祖籍惠州
建宗
類:前香港政府官員